Zak Valentine se appèlaansoek mislukZak Valentine. Foto: Mia Spies/eNuus Zak Valentine, die man wat tans lewenslange tronkstraf uitdien vir sy rol in die opspraakwekkende Krugersdorp-afspraakmoorde, se aansoek om verlof tot appèl het Woensdag in die Johannesburgse landdroshof misluk. Valentine het in dié aansoek sy vonnis as “skokkend onvanpas” bestempel. Regter Ellem Jacob Francis het egter nie hiermee saamgestem nie en hou vol die moorde was “gruwelik, barbaars, boosaardig en vooraf beplan”. “Daar kan geen twyfel daaraan wees dat die moord op sewe persone waarvoor die applikant gevonnis is, ernstige oortredings is nie,” lui die uitspraak wat Maroela Media Donderdag onder oë gehad het. Valentine is in 2019 skuldig bevind op 22 ernstige aanklagte waaronder die moorde op pastoor Reg Bendixen, Mikeila Valentine, Peter en Joan Meyer, Natacha Burger, Jarod Jackson en Joy Boonzaaier sowel as poging tot moord op Joshua Groenewald. Hy is ook skuldig bevind op drie aanklagte wat met die plant van bomme verband hou, rampokkery, bedrog, diefstal, regsverydeling vir die versinning van sy eie dood asook die onwettige besit van vuurwapens en ammunisie. Valentine het in sy aansoek om verlof tot appèl aangevoer dat die hof in sy uitspraak ’n fout begaan het deur te veel gewig aan die getuienis van John Barnard en sy medebeskuldigdes Le Roux Steyn en Marinda Steyn toe te ken. Hy glo die hof het te veel klem op die erns van die misdrywe en die afskrikwaarde van die vonnis geplaas terwyl die versagtende omstandighede ignoreer is. Valentine het ook aangevoer dat die hof ’n fout begaan het deur te bevind dat hy nié rehabiliteerbaar is nie en geen genade teenoor hom betoon het nie. Die argumente het Francis egter nie oortuig nie en hy het bevind dat Valentine niks nuuts in sy aansoek om verlof tot appèl teen sy skuldigbevinding en vonnis geopper het nie. “Daar is eenvoudig geen redelike vooruitsig dat ŉ ander hof tot ŉ ander gevolgtrekking sal kom nie,” lui die uitspraak.